Broj: 711-I-120-P-412/18-02-18

Zagreb, 21. prosinca 2018.g*.*

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev Sanje Tokić, pročelnice Upravnog odjela za opće poslove i ured gradonačelnika Grada Vukovara,** za davanjem očitovanja Povjerenstva**,** na 32. sjednici, održanoj dana 21. prosinca 2018..g, daje sljedeće:

**OČITOVANJE**

1. **Na temelju članka 14. stavka 5. ZSSI-a, gradonačelnik ili zamjenik gradonačelnika Grada Vukovara može istovremeno obnašati navedenu dužnost i funkciju** **upravitelja zaklade osnovane od strane Grada Vukovara, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova.**
2. **Za tumačenje predstavlja li istovremeno obnašanje dužnosti gradonačelnika ili zamjenika gradonačelnika Grada Vukovara i obavljanje funkcije upravitelja zaklade osnovane od strane Grada Vukovara povredu članka 89. stavka 2. podstavka 42. Zakona o lokalnim izborima („Narodne novine“ broj 144/12.) nadležno je Ministarstvo uprave.**

Obrazloženje

Zahtjev za davanjem očitovanja Povjerenstva podnijela je Sanja Tokić, pročelnica Upravnog odjela za opće poslove i ured gradonačelnika Grada Vukovara. U knjigama ulazne pošte zahtjev je zaprimljen pod poslovnim brojem 711-U-3443-P-412/18-01-4, dana 29. studenog 2018. povodom kojeg se vodi predmet broj P-412/18. Podnositeljica zahtjeva navodi da Grad Vukovar planira osnovati zakladu sukladno Zakonu o zakladama i fundacijama („Narodne novine“ 36/95., 64/01.) moli očitovanje Povjerenstva može li, sukladno odredbama ZSSI-a, gradonačelnik Grada Vukovara ili netko od njegovih zamjenika biti imenovan upraviteljem iste zaklade.

Člankom 3. ZSSI-a propisano je tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Na temelju članka 3. stavka 1. točke 43. ZSSI-a dužnosnicima se smatraju i gradonačelnici i njihovi zamjenici te su stoga obvezni postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe da li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva. Ukoliko je potrebno pribaviti daljnje podatke i isprave, rok za davanje mišljenja se produljuje.

Zahtjev u ovom predmetu nije podnesen od dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. S obzirom da se zahtjevom traži tumačenje odredbi ZSSI-a u odnosu na dužnosnike u smislu ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 14. stavkom 5. ZSSI-a propisano je da dužnosnici mogu biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Povjerenstvo je razmotrilo relevantne odredbe Zakona o zakladama i fundacijama. Potrebno je istaknuti da će navedeni zakon biti na snazi do 28. veljače 2019.g. u pogledu odredbi o zakladama, a da 1. ožujka 2019.g. stupa na snagu novi Zakon o zakladama („Narodne novine“ br. 106/18.), koji u bitnom donosi određene promjene u pogledu tijela upravljanja.

Sukladno članku 2. stavku 1. i 7. Zakona o zakladama i fundacijama, zaklada je imovina sa statusom pravne osobe, koja je namijenjena da sama, odnosno prihodima što ih stječe, trajno služi ostvarivanju neke općekorisne ili dobrotvorne svrhe. Sukladno članku 3. istog Zakona, zakladu može osnovati domaća ili strana fizička ili pravna osoba.

Sukladno članku 12. Zakona o zakladama i fundacijama, upravitelja zaklade postavlja Ministarstvo uprave, pri čemu se za upravitelja zaklade postavlja osoba određena u aktu o osnivanju, osim ako Ministarstvo uprave ne ocijeni da ta osoba ne može obavljati dužnost upravitelja. Sukladno članku 13. istog Zakona, upravitelj zaklade je dužan i nadležan preuzeti, odnosno prikupiti zakladnu imovinu, te upravljati i zastupati zakladu, predložiti statut zaklade, te predložiti Ministarstvu osobe za prvo postavljanje tijela upravljanja i zastupanja zaklade.

Napominje se da, sukladno stavku 2. toga članka, upravitelj zaklade ima pravo na primjerenu nagradu za svoj rad i na naknadu troškova. Međutim, sukladno citiranoj odredbi članka 14. stavka 5. ZSSI-a, ukoliko funkciju upravitelja zaklade obavlja osoba koja je istovremeno dužnosnik, tada taj dužnosnik ne može primati nagradu za rad.

Slijedom navedenog, Povjerenstvo zaključuje da se funkcija upravitelja zaklade sukladno odredbama Zakona o zakladama i fundacijama, može poistovjetiti s upravnim tijelom zaklade u smislu odredbi članka 14. stavka 5. ZSSI-a. Povjerenstvo, stoga, zaključuje da gradonačelnik ili zamjenik gradonačelnika Grada Vukovara može istovremeno obnašati navedenu dužnost i funkciju upravitelja zaklade osnovane od strane Grada Vukovara, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova.

Napominje se da navedeni Zakon o zakladama, koji stupa na snagu 1. ožujka 2019.g. sadrži istovjetne odredbe o osnivanju i svrsi zaklade kao i Zakon o zakladama i fundacijama koji je trenutno još uvijek na snazi, ali već samim zakonom je propisano da su tijela zaklade Upravni odbor i upravitelj s pretežno izvršnim i predstavničkim ovlastima, pri čemu upravitelja imenuje Upravni odbor.

Stoga, kada zaklade sukladno odredbama novog Zakona o zakladama budu imale upravni odbor, zapreka iz članka 14. stavka 5. ZSSI-a odnositi će se nedvojbeno na članstvo u Upravnom odboru zaklade, dok će u odnosu na funkciju upravitelja Povjerenstvo zauzimati stav u svakom pojedinom slučaju zahtjeva za mišljenjem uzimajući u obzir statut pojedine zadruge.

U odnosu na okolnost da će Grad Vukovar biti osnivač zaklade, a da bi dužnosnik istovremeno bio čelnik izvršnog tijela koje predlaže proračun Grada, a ujedno upravitelj zaklade u koju će Grad Vukovar ulagati imovinu, Povjerenstvo na temelju poznatih okolnosti ne zaključuje da ova situacija dovodi dužnosnika Grada Vukovara koji bi bio upravitelj zaklade u situaciju sukoba interesa ili narušenja vjerodostojnosti, imajući u vidu da se radi o neprofitnoj pravnoj osobi, koja se sukladno Zakonu osniva radi općekorisne ili dobrotvorne svrhe, koja se može poistovjetiti s interesom Grada Vukovara kao osnivača i s javnim interesom.

Povjerenstvo smatra potrebnim ukazati da je člankom 89. stavkom 2. podstavkom 43. Zakona o lokalnim izborima („Narodne novine“ broj 144/12.) propisano da gradonačelnik i njegovi zamjenici za vrijeme obnašanja dužnosti ne mogu biti ravnatelj i djelatnik te član upravnog vijeća ustanove ili druge neprofitne pravne osobe kojoj je jedinica lokalne, odnosno područne (regionalne) samouprave osnivač.

Za tumačenje predstavlja li istovremeno obnašanje dužnosti gradonačelnika ili zamjenika gradonačelnika Grada Vukovara i obavljanje funkcije upravitelja zaklade osnovane od strane Grada Vukovara povredu članka 89. stavka 2. podstavka 42. Zakona o lokalnim izborima („Narodne novine“ broj 144/12.) nadležno je Ministarstvo uprave.

Stoga Povjerenstvo upućuje podnositelja zahtjeva za očitovanjem da vezano za navedenu okolnost zatraži mjerodavno mišljenje Ministarstva uprave

Slijedom navedenog Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Podnositelj zahtjeva, putem elektroničke pošte
2. Objava na internetskoj stranici Povjerenstva
3. Pismohrana